khistorydata/jeongjo-sjw-relations huggingface dataset:
정조 13년
行司直鄭民始疏曰伏以臣罪臣自知之臣之自宮官事我殿下于今十有六年矣臣之仰恃我殿下如父殿下之眷庇于臣者如子頂踵毛髮莫非造化古所謂義則君臣恩踰骨肉者卽臣準備語也在臣感激圖報之道不顧夷險不顧死生固當自別於他人而不忠無狀凶逆層生國勢日危大小齊聲輿情日甚而臣旣不能碎首天陛感回聖心又不能手屠凶賊奠安國勢伈伈泄泄與衆人無異臣之辜恩負國之罪於是乎無所逃矣今者人言旨意深緊直歸之於用情陰護之科毛骨俱靑實欲卽地溘然而不可得也忽伏見十行恩敎節節鄭重字字懇惻其所以庇覆臣照洗臣者曠絶千古傍觀者亦莫不感泣誦祝況在臣心當復如何感極而悲淸淚無從無狀賤臣何以得此於聖明也臣雖卽日滅死抱此而歸當無餘恨人言之虛實何必較辨而第其事狀亦不可不一陳焉罪人在簡之發配也臣不幸與此賊素相親知又有査嫌逆節彰著之後其所憤痛疾惡自倍於人而遠嫌之意亦人情之同然押去都事例自其中推移以去則臣不必察問而特以嚴束之義問都事誰某之出去府吏以爲趙斗鉉欲押去云云斗鉉爲罪人姻家曾所聞知以姻家之人而押去莫重罪人殊非嚴防之道故仍以此都事卽罪人姻家不可押去使他都事押去之意分付府吏而已初未嘗使之定送某都事此是郞僚府屬之所共知焉敢誣也不料今日以此得罪於公議然苟使臣忠赤素著誠信相孚使人人明知其心事則亦豈忍以此等題目容易加之哉使人言至此卽臣之罪也恩造如臣眷顧如臣而臣反於忠逆分界不能使人知之以截然壁立今聖明雖曲赦之湔滌之臣更以何顔面入對淸光退見朝紳乎嗚呼臣之平素兢兢者或恐得不韙之目以負我殿下之恩懇乞屢年願處閑散者卽此也伏想聖明業已俯燭而事乃大違蒙此累衊雖聖明不加之罪惟當杜門鞱面抱此羞愧而死而已聖敎之下不敢爲進身之計逋慢之罪益無所逃伏況論臣者反被嚴譴三司言事之人緣臣摧折惶愧難安尤增一倍玆敢略陳短章仰暴情懇伏乞聖明嚴勘臣罪以爲爲臣不忠者之戒仍許臣自靖而退死以垂終始之澤焉臣無任泣血祈懇之至答曰省疏具悉以若眷遇有若遭罹眞所謂世上事無不有令人還發一笑大抵擧世忌惡無非鋒鏑已所洞悉而細燭者況於乘機敲撼之擧乎予不拔例極救則卿誰與爲歸急於靜鎭書不盡意而大臣諸宰之爲留賓廳亦由於新出之事端外面國體亦豈成說到此卿豈暇自恤而自顧乎卿其勿辭卽爲入來
정조 13년
右議政金鍾秀箚曰伏以臣於賓廳齊會之中忽伏承諸宰一傡退去之命臣於此竊不勝惶恐而繼之以憂歎也蓋其賓對係是日次應行之擧未登對而退去從古無是例況迫令退去乎如臣無似忝叨匪據乃於循例擧行之事承此無前非常之敎慙悚之極無面可對諸堂而事關君德愚忠耿耿敢此冒陳伏乞亟寢諸堂退去之命仍許召接焉取進止答曰省箚具悉卿懇次對諸宰退去之命非不知無於例豈樂爲乎予心之安與不安予氣之蘇與不蘇不在於予在於諸臣今日洞諭之本意亦已左矣大抵承宣事猶異矣沈興永擧措又果何如乎次對決難爲之卿須諒之仍傳曰此批答遣史官傳諭
정조 13년
判府事蔡濟恭箚曰伏以屬者遷園董役諸臣賞典之下臣名亦入其中而有鞍具馬賜給之命者再矣臣竊伏惟念吉岡之今日有待廞衛之大禮順成莫非我聖上出天之孝有以上格神明下孚臣隣遂致事事無憾董役者何力焉況臣摠護之任受命於都監事役幾完之後其所自盡者不過陪扈於大轝之行擧號於玄宮之閉而已此固臣分之當然初無勞勩之可言則鞍具天駟一之濫矣其可再乎若以爲所重攸在已例昭然恩敎之褻越有不暇顧則凡賞典之無得疊受猶非典禮所載乎舊園新園啓單雖殊其事則一也以一事而賞於此又賞於彼不特受之者爲萬萬惶愧其貽累於聖朝嚬笑之愛當如何哉臣受賜以來滿心驚懍宜以箚卽請還寢而始値懲討方張未遑言他終因天聽莫回無面可顯訖玆因循若固有之臣罪至此尤無可逃今始力疾構箚仰瀆崇聽伏乞聖上念賞罰之貴在得中察臣言之非出例讓亟命收還成命俾賤分得以少安千萬幸甚臣於寫箚將上之際得見小報始知有備局次對不許召接之命近日朝著之不得寧息自外面觀之雖屬可悶顧其事則天經地義之所不容已者殿下有何可怒於其間乎況賓對之不得行已閱月矣今雖邦內寧謐藩臣之以民事仰聞者別無時急而一日二日萬幾聖人攸訓以聖上未明求衣之心獨不念庶務之或有叢脞者乎臣於昨夕聞今日次對將行竊幸其朝廷頭緖將有整頓之望矣夫何聖心失平辭敎轉嚴竝與廟堂機務之重而不欲諮詢未知殿下將欲置國事於何地也狗馬賤疾許久彌留神思迷瞀而衮闕所係不忍終默敢此尾陳懇乞卽寢所下傳敎召見大臣備堂以謀軍國之事焉取進止答曰省箚具悉卿懇日前金判府箚批略言當受之意今於卿箚豈有異辭況時日如流月朔將改自此儀物卽吉而終天之慟更無可寓之所俯仰慨廓益不禁神思之迷錯際玆酬應豈所可强而洞諭是急初欲循例引接爲不誠無狀者所作鬧不得不有俄下傳敎卿何曰云云乎卿須諒之諒之以近日惹擧之快卽妥帖一款纔因筵席辭敎自三司承宣問于大臣卿宰無不一辭勉承適因箚到閱此報喜筵話仍令史官錄示在家諸大臣處此批亦皆傳示僚相也仍傳曰此批答遣史官傳諭適又此時判府箚入啓批中略及今日事實此批答卽爲傳示諸大臣俾知今日出場之由爲此好意一體傳諭
정조 13년
己酉十月三十日午時上御誠正閣大臣備局堂上引見入侍時同副承旨尹行任假注書趙台榮事變假注書韓翼鎭記注官趙慶遠金鳳顯右議政金鍾秀左參贊金華鎭行戶曹判書徐有隣行兵曹判書尹塾行禮曹判書鄭昌順行吏曹判書金履素行司直鄭民始行副司直金尙集刑曹判書沈頤之訓鍊院都正徐有大行副司直李漢豐開城留守李致中行副司直李獻慶行大司憲李𡊠執義李運彬持平申大龜副校理徐配修正言崔重圭金鎔副修撰李羲觀以次進伏訖上曰諸承旨入侍出榻敎翼鎭承命出傳左承旨朴鎤右承旨洪仁浩右副承旨李晩秀進伏鍾秀進前問候上曰今日臨殿非欲循例酬應卿之問候姑未暇下答而方有洞諭事諸承旨及三司諸臣竝爲進前也左承旨朴鎤等大司憲李𡊠等進伏上曰一番洞諭已有商量亦何必費聲氣而下敎乎今日以重臣鄭民始事引接差晩而重臣事猶屬餘事矣予於前月卄六以後頻接卿等豈不欲罄說而非但悲擾未遑抑不忍說去說來有若尋常酬應者然至今默然然卿等豈不諒予之心乎以予無樂爲君之心自恨冥頑之甚何幸天祐神騭吉地遷奉之禮順成而曩於啓園期迫之時情理自不能抑有向來之擧然亦非謂必無事端矣果然轉輾至此亦何可索言乎歲月如流月朔將改除服在卽今月內必欲收殺之意已有下敎而昨夜始聞賓對將行之由果欲早朝引接洞說底蘊矣承旨不緊之疏及沈興永疏添得意外事端誠可痛也卿等所奏上逼二字聞來何等驚悚猶且以不敢奉承爲定前後敷示非至一再至於駭瞻驚聽之敎亦豈予樂爲而爲之哉自去月晦前至今凡幾旬矣當食而不能下咽當夜而不能就寢今日過午亦是空腹矣然而紛紜之擧愈往愈甚是必以不能食不能寢之敎歸之於托辭設言群下擧措之至此縱緣誠意之不孚亦豈曰有臣分乎哉又況今日明日自朝至暮疲於酬應殆難支堪只是外存形殼而已筋力之澌憊精神之索漠無復餘地本宮展誠尙今闕禮此事未妥帖之前蓋不欲擧頭而出故耳興言及此他尙何說遂下一字不敢聞之敎曰此則惟在卿等之開口與不開口卿等若知有君臣之義則似不當更有云云卿等諒之今若竝令合啓而勿爲則此卽行不得之事也但近日聯疏聯箚及請對等事竝不更煩則予之前後所下傳敎亦當還收矣卿等如欲使予得保疲憊之精力留意軍國之機務少有以仰副付畀之托則近日擧措止息一款當不待更言而快諾予不多誥卿等須一齊仰奏可也鍾秀曰臣等忱誠淺薄不能仰格區區願忠之意反以應文無實爲敎臣無容更達矣在前亦以非常之敎還收事屢次仰請而今此下敎又非比前日下敎也先得還收之請然後臣等始敢開口亟降還收之音千萬伏望上曰卿等若依俄下下敎以勿復爲言仰奏則今者下敎亦當收還矣鍾秀曰今此筵敎中不忍聞不敢聞之句語卽賜還收則向後事諸臣亦豈不對揚乎上曰卿則大臣也有難屢次强迫承宣及三司諸臣以次仰奏可也𡊠曰今承下敎誰敢更言而下敎還收前亦誰敢仰達乎上曰近日擧措盡爲停息則下敎還收亦何難也玉堂亦爲仰奏也配修曰今者下敎還收前無以仰達矣上曰登筵三司不獨都憲一人相議停當一齊仰奏可也旣有合啓勿禁之命開示一條路則亦何持難乎𡊠曰諸議有難歸一下敎若卽還收豈無相議而商量者乎配修曰下敎則旣不還收本事則大關義理有難以勿復爲之仰奏矣上曰然則復欲聞俄者一字之敎而然也必不欲停當仰奏乎𡊠曰聖敎至此何敢更事煩聒而莫重義理有難猝乍間停當矣上曰近來擧措無非劻勷則有何義理之關重乎三司退於楹外詳細停當可也𡊠等少退鍾秀曰今此日勢過午朝水剌尙不進御下情焦迫已不勝達矣使之少退於閤外宜矣上曰尙未聞卿等勿爲之言予何必進御水剌乎又下一字不敢聞之敎𡊠等更爲進前奏曰聖敎屢屢至此原啓外疏啓請對等擧措自今日謹當停止矣上曰三司諸議今皆歸一矣三司豈欺予乎承旨亦爲仰奏也鎤等曰自上若無過中之擧臣等何敢煩聒三司亦無紛紜之事政院又何可瀆屑乎配修復起伏欲仰奏上曰俄已一辭仰奏則又何敢更言乎仍命書榻敎曰當該玉堂遞差鍾秀曰不敢聞不忍聞之敎旣至於此而日已過午之後至有三司承宣分明仰對後方進朝水剌之敎且合啓旣自在則自上令諸臣仰諾者只是近來逐日聯疏聯箚與求對院議啓更勿爲之之敎則三司承宣之一辭仰諾固其宜也近日紛紜止息之後前後傳敎中過中非常之敎及許多處分傳敎一竝收還前此旣承下敎今日又承下敎矣今則諸臣旣已仰諾前後傳敎中過中非常之敎及前後朝臣與儒生處分傳敎一竝還收何如上曰到此豈可食言乎依爲之以示出場快帖之意可也出擧條上曰去九月二十八日大臣擧條批答中自過擧至駭擧十六字及十月十二日大臣請對啓辭批答中卿等欲奪以下三十字及二十日時原任大臣上疏還傳傳敎中自卿等少無顧忌之心八十六字及二十一日大臣處分勿施傳敎中竝姑二字及二十六日掌令許晪上疏傳敎中自效嚬至陳省五字及二十八日副修撰尹羽烈上疏傳敎中自豐倉至經費九字竝抹下出榻敎上曰十月十三日禮曹參議金履成削職傳敎及十七日校理李遇濟等譴罷傳敎及二十日請對諸承旨罷職削職傳敎及二十五日館學疏頭進士尹行進四學疏頭幼學沈鈁方外儒生申奭相等停擧傳敎及大司憲洪秉纘等分竄傳敎及二十六日他儒生勸入泮堂罷職傳敎及二十七日聯箚玉堂削職獻納金光岳削職請對三司投畀校理李冕膺等罷職傳敎及二十九日徑出玉堂申獻朝削職隨參玉堂罷職疏頭承旨削職傳敎及三十日備邊郞畿沿充軍傳敎及陳疏承旨罷拿分竄傳敎竝還收出榻敎上曰今則大事妥帖何論他事乎今日次對只爲此事也至於廟謨後日稟處可也仍命就座諸臣以次就座訖命民始進前敎曰俄者疏批旣悉敷心之敎而卿之今番遭罹予欲無言大抵以今人心以卿地處至于今得免鋒鏑予則曰亦是意外云耳且況近來事不可不顧遠避之嫌而卿遽然出寓江郊乘機敲撼之輩伺釁而闖發者此也此後則還入城第從仕官職與一世之人同附合流則在卿亦豈不好耶卿雖從宦予豈忍任其睢盱之場致有迫隘之境乎依此筵敎須卽入來可也民始曰臣豈是抗顔登筵之人而俄承恩敎又有不進水剌之敎故冒登前席而今則數十年事君之誠都歸虛事更無仰達矣上曰胄筵舊僚只是卿與右相而右相亦幾次遭罹乎非比卿之所遭卿何過引也此後爲卿之計莫如與世偕行卿須諒之也民始曰今則生爲不忠之臣死爲不忠之鬼有何更達乎特蒙終始之澤自今以往杜門屛跡抱恨滅死卽臣區區之望也上曰今此所奏都是卿狷滯之致何如是過引也民始曰臣若殫盡向國之誠則今豈有人言之如此而又其勘斷豈有加於此之目乎鍾秀曰自新罪人出後人言之用意雖或深緊此重臣之所引亦涉過矣上曰今玆下敎在卿必欲無卽當之擧又欲爲得生之路必遵下敎可也民始曰廣被恩澤無與臣若也屢蒙庇覆亦無與臣若也迄于今全保臣身罔非聖恩臣若粗知涉世之方豈有人言之如此乎殿下輒欲曲保而臣自陷罪戾不忠無狀又莫如臣若也臣旣如此生亦何爲實無擧頭生世之望也上曰卿何必至於死也今若致死可謂適中其願某條生活復見淸明之世可也民始曰俄者恩敎中誰與爲歸之敎果已俯燭無餘矣今日事殿下者孰不以如父事之而至於臣孤露餘生孑孑無依所仰望者惟君父而已臣今自陷大戾更無餘地復誰仰恃而苟全在世乎上曰爲今之計莫如入城須遵下敎也民始曰寧伏方命之誅不欲見死於人矣上曰卿之江居亦非長久之計而今以此執跡論之亦豈非可疑之端乎右相亦以鄕居世人把作罪案之一端矣鍾秀曰臣亦以偃蹇郊坰等語果被人言矣民始曰偸閑致散猶被人言況今强入名場出沒世道乎復入城內實無其望惟俟處分而已矣上曰俄者痛斥沈興永亦已至矣誰敢復言乎今予過午而朝水剌尙不進御聞卿入城之言然後當還內矣民始曰以此以彼臣之不忠無容更達而不顧人言復入城闉乎上曰今有聖人而或以惡人之意加之以惡名亦何損於聖人之爲聖乎民始曰如其聖人豈有人言乎上曰今卿處地難顧人言須卽入城而亦非指日入來之敎從便爲之可也目今變起於骨肉又未保卿等則予安有擧面之地乎卿雖不自恤爲予入來可也到今卿之去就爲予貽累卿須諒之也鍾秀曰從宦一節雖不仰諾入城與否先卽仰奏好矣民始曰聖敎旣以貽累爲敎則臣豈敢更顧他事而人言旣如是嚴峻從當商量仰奏矣上曰卿之入城雖知其有意而今予水剌過時有難酬應卽爲快諾也民始曰日字則有難指的仰奏而當觀勢爲之矣上曰卿言旣如此就座可也鎤曰次對未罷之前兩司諸臺徑先出去推考何如上曰依爲之出擧條命退諸臣以次退出
정조 13년
行都承旨金光默坐左承旨申耆坐直右承旨朴鎤坐左副承旨洪仁浩坐右副承旨李晩秀坐直同副承旨尹行任坐注書徐有聞仕一員未差假注書趙台榮仕直事變假注書韓翼鎭仕
정조 13년
尹行任啓曰玉堂備員間視事頉稟之意敢啓傳曰知道
정조 13년
李晩秀啓曰來初五日朝參日次矣敢稟傳曰停
정조 13년
傳于尹行任曰今日當由逌瞻門展拜該房知悉
정조 13년
洪仁浩啓曰時原任大臣爲承候來待矣傳曰入侍
정조 13년
尹行任啓曰時原任閣臣爲承候來待矣傳曰入侍
정조 13년
尹行任啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 13년
尹行任啓曰卽者副修撰李羲觀以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
李晩秀啓曰校理鄭福煥副校理申馥修撰李晴在外修撰尹羽烈牌不進傳旨未下玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 13년
洪仁浩啓曰吏曹判書金履素牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 13년
李晩秀以內醫院都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中所用何如傳曰允
정조 13년
李晩秀以大司成意啓曰今日次對入侍時因右議政金鍾秀所啓今十月二十五日館學疏頭進士尹行進四學疏頭幼學沈鈁方外儒生申奭相等停擧及二十六日他儒生勸入泮堂罷職傳敎竝還收事榻前定奪矣臣謹奉聖敎卽爲來詣泮宮招致諸生以聖敎內辭意一一開諭勸其還入則諸生等以爲臣等自處之義有不敢晏然者故不得已相率捲堂矣聖敎至此不勝惶感之至謹當還入云故仍設食堂臣則退去之意敢啓傳曰知道
정조 13년
尹行任以訓鍊都監言啓曰去十月二十八日弘化門入直哨官黃河潤不能檢飭軍兵至有換牌攔入之擧刑推得情事義禁府啓目判付內放送令該營處置事命下矣哨官黃河潤各別決棍十五度汰去之意敢啓傳曰知道
정조 13년
尹行任以御營廳言啓曰今十一月初一日景慕宮展拜時依下敎弘化門入直軍五十名除出大將李漢豐率領弘化門外分左右排立待標信出用解嚴後還入直之意敢啓傳曰知道
정조 13년
洪仁浩以義禁府言啓曰前大司憲洪秉纘等遠竄請對三司投畀陳疏承旨分竄傳敎竝還收事命下矣慶尙道草溪郡遠竄罪人洪秉纘柒谷縣遠竄罪人尹行履軍威縣遠竄罪人李太亨寧海府遠竄罪人鄭觀輝知禮縣遠竄罪人崔顯重仁同府遠竄罪人柳畊咸昌縣遠竄罪人金孝建忠淸道藍浦縣投畀罪人李聖圭結城縣投畀罪人申禹相洪州牧投畀罪人朴思機保寧縣投畀罪人尹悌東唐津縣投畀罪人鄭晩錫沔川郡投畀罪人金載翼海美縣投畀罪人安策等竝卽放送事分付各該道臣前承旨具㢞李書九申耆等姑未發配竝勿施之意敢啓傳曰知道
정조 13년
掌令安鼎大啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯主網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則唯有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遞命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖發於何地思之及此寧不大可懼哉請還寢李魯春絶島安置之命亟令王府設鞫嚴問期於得情今番逆獄凶復逆喆爲之機栝則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政乖損莫此爲甚請罪人寧鎭亟令王府設鞫嚴問期於得情以下二十一行半刀削驥顯凶疏之陰慘情節尙忍言哉擧國莫不齊憤王章尙未快施義理從此漸晦亂賊無所知懼思之及此不覺毛骨俱竦以下六行刀削噫嘻今日國勢之岌嶪尙何言哉賊魁尙在人心日陷凶肚逆腸之狼藉難掩至於物故罪人在簡而極矣渠本蛇蝎之性濟以鬼蜮之情千妖萬惡咸萃一身眼無君父跳踉放恣不念國家之洪恩甘爲偉賊之死黨凶憯情跡貫以一串者已非一朝一夕之故往在丙午之冬擧國悲遑滿朝震蕩其孰不含冤茹憤思報貳極之讎哉守閤叩閽章疏迭奏沬血飮泣如不欲生以下八字刀削敢售假托風病之計偃臥其家不動一髮賓啓庭籲終不一參晩後一疏用意巧慝一言半辭初不及以下五字刀削宇偉之許多逆節其心所在路人亦知況當慈殿請徽號之日渠獨在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉其不滿之心無將之習卽此一事爲渠斷案輿憤久沸道路以目焉曾無一人爲殿下言之者其鴟張之勢狠愎之性箝制一世莫敢誰何爲人所畏怯者推此可知其心不悛其習猶舊至於今番搢紳之齊籲大僚之聯請一味托病初不進身有何所情若是無憚渠旣血黨於賊偉以下六字刀削其暗地綢繆密逕醞釀者固以難掩十目而自夫驥賊凶疏之出腸肚之相連旨意之貫通尤不啻明若觀火若論其窩窟根因則一則在簡二則在簡何幸大僚陳箚纔施竄配之律遽有中道之斃當初失刑已無及矣而渠身雖斃其子尙在豈可以凶種逆孼尙置輦轂之下乎請物故罪人在簡諸子施以絶島散配之典答曰不允
정조 13년
正言崔重圭啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡鉤覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典以下十八行刀削驥顯之窮凶情節尙忍言哉擧國齊討王章未施義理從此晦塞亂賊無所懲畏思之及此不覺髮豎而膽掉以下四行半刀削嗚呼當此亂逆層生之日正急臣民聲討之擧而凡在三司之列者尤當沬血飮泣晷刻是爭不容少緩而前大司諫尹尙東偃便在家敢傲天牌有若尋常時例違者然此時臺官豈敢言私雖未知情病之如何而執跡論心顯有巧避之形請前大司諫尹尙東施以竄配之典噫嘻痛矣物故罪人在簡本以蛇蝎之性濟之梟獍之情千妖萬惡咸萃一身眼無君父跳踉放恣忍負國家之恩造甘作偉賊之死黨凶憯其跡醞釀其謀已非一朝一夕之故往在丙午冬環土悲遑擧朝震蕩孰不冤憤而思報國讎哉守閤叫閽章疏迭呈明目張膽沬血飮泣以下六字刀削假托風病偃臥其家不動一髮賓啓庭籲終不一參晩後一疏用意憯慝片言半辭初不及以下五字刀削宇偉之許多逆節其心所在路人亦知況於慈殿請徽號之日渠又在家不來而翌日肩輿之私行則自如焉月正擧縟儀之辰渠又懸病不參而經夜度支之除命則出肅焉不滿之意明若燎火無將之習視以茶飯其鴟張之勢狼愎之性箝制一世莫敢誰何曾無一人言之者而其心不悛其習愈慣至於今番大僚之聯請搢紳之齊籲一切托疾初不進身有何所恃若是無憚渠旣連肚於賊偉以下七字刀削其暗地綢繆密逕排布固已十目所視一指難掩而逮夫驥賊之疏出後凶肚之糾結陰謀之和應尤爲綻露無餘苟究其窩窟根因則乃在簡是已只施薄竄已失邦憲而未及究覈遽然徑斃輿情益沸公憤愈激其逆子凶種不可置之輦轂之下請物故罪人在簡諸子亟施絶島散配之典答曰不允
정조 13년
副修撰李羲觀疏曰伏以月朔奄改緦制已除閟宮親展聖慕冞新臣民愴廓中外惟均仍伏念臣區區情地夫豈敢一日冒玷於見叨之職哉只緣聲討義重不暇他顧數日之間再除而再膺逐隊隨行殆同無故自顧慙惶已無餘地昨日賓對猥隨諸臣之後獲登前席遽承臣子所不敢晷刻忍聞之敎震越驚隕求死不得隨衆仰對踧踖退出尺地威顔虛負匡拂之責淸夜綾被徒深悚恧之懷達曙繞壁不能成寐此際又接家信臣老母素患冷泄之症偶失將攝夜益添劇委頓床笫一倍澟掇傍無扶護之人治療之方尤易失宜情私所迫不能按住玆敢短章徑出禁扃伏乞聖慈亟鐫臣職以便救護仍治臣擅離之罪以肅朝綱以靖私分焉臣無任戰懼祈祝之至踏啓字
정조 13년
己酉十一月初一日辰時上詣景慕宮展拜入侍時行都承旨金光默左承旨朴鎤右承旨洪仁浩右副承旨李晩秀同副承旨尹行任記事官徐有聞假注書趙台榮記注官白慶楷金鳳顯直提學金憙金載瓚檢校直閣徐鼎修鄭東浚鄭大容待敎金祖淳以次隨駕上具翼善冠衮龍袍出拱辰門乘輿由靑陽門出弘化門入逌瞻門詣齋室門外降輿入齋室出東狹門就板位行再拜禮入廟內奉審訖還詣齋室出西狹門乘輿晩秀曰樂生今玆待令使之動樂乎上曰唯行任曰挾輦軍服色旣有預備之敎則今日動駕時初不待令以致未及排列之境事體所在萬萬駭然訓鍊大將徐有大從重推考何如上曰依爲之出擧條駕出逌瞻門入弘化門由建陽門入協陽門還內諸臣退出
정조 13년
己酉十一月初一日巳時上御熙政堂原任大臣閣臣承候入侍時右副承旨李晩秀假注書趙台榮記注官白慶楷金鳳顯判府事徐命善李福源金熤蔡濟恭右議政金鍾秀直提學金憙金載瓚檢校直閣徐鼎修鄭東浚鄭大容尹行任待敎金祖淳以次進伏訖命善曰歲月易邁儀物卽吉此時聖懷當復如何且閱月酬應之餘勞動旣多聖體若何上曰蔡判府箚批已有言之而終天之痛猶復如新追慕之懷去益難定矣命善等曰久未承候區區憂慮之忱已不勝言而近日寢睡諸節亦何如上曰近日稍得善過而惟予善過之道專在卿等之使予便攝耳命善等曰王大妃殿氣候若何上曰外氣尙未差減是甚可悶矣命善等曰惠慶宮氣候若何上曰一樣矣鍾秀曰連値事故久未診候令醫官入診議定湯劑宜矣上曰別無形見之症何必入診乎明日入侍似好矣仍命諸大臣就座上曰都承旨與輪對官入侍出榻敎賤臣承命出傳行都承旨金光默與東氷庫別提鄭熙濟司䆃僉正金履中禮賓參奉李命圭掌苑別提皮弘翼平市主簿朴趾源造紙別提李持淳中樞都事金就大養賢庫兼主簿金致簡內贍直長李鴻運西氷庫別檢南鶴玄忠勳都事吳泰詹義盈直長尹五榮宗廟令南公轍宗廟副奉事鄭東簡承文校檢金洪運司饔僉正李集星繕工監役李顯民宗簿主簿鄭弼祚社稷令文命龜漢城庶尹成雲柱長興主簿張鎔典牲主簿徐孺修敦寧參奉朴絅壽軍資正趙星逵禮曹佐郞朴尙春兵曹佐郞鄭㝡成校書校理成大中戶曹佐郞洪復浩內資主簿申光河議政府司錄金晦彬司圃別提成周悳以次進伏命各奏職姓名所懷鄭熙濟等以次仰奏尙春曰臣年前待罪大靜縣時目見邑弊民瘼之矜惻者至今耿結于懷敢此仰達矣本縣以十室至殘之邑有二堡鎭三牧場六果園十煙臺又有鮑作山尺畓漢等諸般苦役無以塡額兒弱則自一歲擧皆充役老羸則至八十或未免役而又多有闕額者徵及隣族嗷嗷一境如在倒懸而本縣民之避苦趨歇投屬州役之不正名色者至于八百餘名之多今若割出此投屬者盡數還給於大靜使之塡充諸般苦役則庶可有切瘼矯救之道矣如以州役之已屬者一竝割給爲難則一從三邑民總從殘盛分排釐正定額多寡更不得任自低仰然後必無本縣之偏被其害矣所謂畓漢則居在畓頭然後可以作畓納米而居在本縣者之塡充濟州旌義之畓漢者或去家四五十里百餘里之遠者幾至于百餘名之多此非居其土應其役之法意也此等痼弊若不嚴飭變通則本縣其將無民無邑而後已哀彼大靜之民是亦國家之赤子而慘不忍見之故敢此仰達矣上曰諸大臣各陳所見可也命善曰耽羅民弊前後繡衣之回奏多所釐革而今聞前倅之言又復若此此實守土者之責也爲先行會於本牧可以矯救之方商量枚啓自廟堂從長稟處似好矣福源曰本邑民弊聞甚矜惻而矯救之道不可遠外懸度令本牧商確釐弊之方論理狀聞然後廟堂可以稟處矣熤曰大靜民瘼專由於應役濟州之致云然則以大靜之民應濟州之役者其委折問知然後乃可議矯救釐正之道矣濟恭曰絶島殘邑民弊如此朝廷若不另加矯革赴愬無處寧不可矜第念本邑之民使不敢投托本牧只應本州之役自外面言之不過爲片言指揮之事而今聞八百餘名各納十斗米於本牧以爲避苦趨歇之計云然則本牧所捧之米必有歸宿其爲私用與公用必詳知然後方可商量區處關飭該牧使具由報來以爲從長矯救之地恐宜矣鍾秀曰絶海民瘼旣已上徹朝家之後固不可不及時變通而其爲弊之源委救弊之方略須問於本牧然後方可有措處之道矣禮曹佐郞朴尙春大靜縣民瘼嚴飭變通事所懷批答上曰可知其切痼之瘼聞甚矜惻自廟堂關飭該牧期於從長釐弊可也出擧條命退諸臣以次退出
정조 13년
己酉十一月初一日巳時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上命書傳敎曰今番觀武才儒生對擧異於常時對擧儒生停擧者必多有之無論久陳與否一傡解停事分付上曰承旨前望單子入之出榻敎命書榻敎曰抄啓文臣親試明日爲之行任曰顯隆園祭享受香日子依長陵光陵例以二日程磨鍊之意分付該曹何如上曰依爲之出擧條命讀公事書判付訖命退承史以次退出
정조 13년
行都承旨金載瓚坐左承旨申耆坐右承旨洪仁浩坐左副承旨李益運坐右副承旨李晩秀坐直同副承旨尹行任坐直注書徐有聞仕一員未差假注書趙台榮仕直事變假注書韓翼鎭仕
정조 13년
朴鎤啓曰臣以冬至望闕禮習儀時下直進去之意敢啓傳曰知道
정조 13년
李晩秀啓曰今此試官望中時無職名人令該曹口傳付軍職何如傳曰允
정조 13년
兵曹口傳政事副司果尹光顔徐榮輔鄭晩錫張錫胤柳畊
정조 13년
傳于尹行任曰都承旨批下牌招察任
정조 13년
傳于申耆曰親試時承旨不可不備員望闕禮進去承旨與違牌承旨許遞前望單子入之待下批牌招察任
정조 13년
承旨前望單子入之金載瓚李益運落點
정조 13년
傳于李晩秀曰承旨房仍都承旨爲禮房
정조 13년
工曹判書前望單子入之鄭民始落點
정조 13년
吏曹參判前望單子入之金光點落點
정조 13년
傳于申耆曰觀武才時侍臣當備員兩司玉堂在外及未肅拜呈告人員竝許遞今日政以在京無故人差出待下批牌招察任
정조 13년
傳于洪仁浩曰懸頉摠管許遞前望單子入之
정조 13년
副總管前望單子入之任嵂元厚鎭趙圭鎭落點
정조 13년
兵曹口傳政事副司直金載順李義綱趙衍德朴聖泰呂萬永朴長卨安廷玹李濟萬
정조 13년
三司前望單子入之大司憲金文淳大司諫柳焵執義李思祚司諫金復休應敎鄭萬始掌令金寅燮獻納尹行晉校理李錫夏持平李敬心正言張錫胤副校理金啓洛修撰徐榮輔李羲觀副修撰金熙朝尹光顔落點
정조 13년
傳于李晩秀曰兵判批下更卽牌招牌去來催促
정조 13년
申耆啓曰在前觀武才時有時原任大臣入侍之例今番則何以爲之敢稟傳曰依例爲之
정조 13년
申耆啓曰在前觀武才時有宗宰磨鍊入侍之例今番則何以爲之乎敢稟傳曰依例爲之
정조 13년
申耆啓曰觀武才殿試參試官尹塾時無職名令該曹口傳付軍職何如傳曰允
정조 13년
兵曹口傳政事副司直尹塾單付
정조 13년
李晩秀啓曰校理徐配修遞差傳旨還收事大臣擧條纔已啓下矣卽爲牌招何如傳曰允
정조 13년
傳于李晩秀曰明日出宮門路以協陽門爲之
정조 13년
以左邊捕盜大將望筒傳于洪仁浩曰朝者亦有酬酢於右相右相曰亦然何必多費辭敎已悉於筵席此代以行副護軍趙圭鎭復授前任卽爲牌招傳授命召及大將牌傳令牌此擧非爲圭鎭卽出於爲世道深長慮眞有罪而萬口一辭者被當被之罪然後公議可協物情稱快苟或反是前後擧行竝坐共行之事而以縱跡之各異一罹一漏其爲瞻聆以今朝廷爲何許時乎此所以日前別下禁令俾勿敢言者也今此申飭意蓋在矣此意竝令知悉
정조 13년
尹行任以禮曹言啓曰卽接永禧殿官員所報則今此庭試時兩官俱爲觀光云莫重之地不可暫時闕直兩官赴擧時假官依定式令吏曹以成均館官員口傳啓下以爲推移入直之地何如傳曰允
정조 13년
洪仁浩以吏曹言啓曰今此宗廟各陵殿宮園墓冬至祭獻官時無職名人員令該曹口傳付軍職何如傳曰允
정조 13년
申耆以兵曹言啓曰依下敎備邊司郞廳權玭決棍五度之意敢啓傳曰知道
정조 13년
申耆以兵曹言啓曰同知中樞府事尹瑾病伏鄕廬末由上來景福宮衛將曺懿秀身病倅重勢難供職俱爲呈狀乞遞竝今姑改差何如傳曰允
정조 13년
李晩秀以訓鍊都監言啓曰今十一月初三日春塘臺殿座時因兵曹節目金虎門軍七十五名弘化門軍七十五名除出一百名把摠金致五哨官柳可源率領觀豐閣前路排立馬路作門五十名哨官徐泰修率領各門及春塘臺下排立雜人一切嚴禁事畢後各還直所而竝待標信擧行之意敢啓傳曰知道
정조 13년
掌令安鼎大持平申大龜正言崔重圭啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情夬正王法措辭見上答曰不允
정조 13년
掌令安鼎大啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情請物故罪人在簡諸子施以絶島散配之典措辭見上答曰不允
정조 13년
正言崔重圭啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲爲奴罪人克泰更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請逆臣承烈亟令王府夬正典刑請驥顯設鞫嚴問期於得情夬正典刑請翼魯亟令王府嚴鞫得情以正典刑請逆賊驥顯弟龜顯設鞫嚴問期於得情請前大司諫尹尙東施以竄配之典請物故罪人在簡諸子亟施絶島散配之典措辭見上答曰不允
정조 13년
行都承旨金光默疏曰伏以臣自有向來罪負喉院一步便是臣自劃之地向蒙恩除猥暴至懇典賜體諒卽許解免至今攢頌感泣無地昨者特授之命又下於除服隔日之際不恤私分顚倒承膺跡涉唐突罪實難逃此則猶可諉之於奔走報效之素心而至於藥院例兼實不勝驚惶懍蹙之至以臣負犯尙逭邦憲莫非天地父母曲保之仁則雖在罪含恩沒齒自訟猶不足以贖其萬一尙何敢更廁嘗藥之列重犯無憚之科乎若其病勢之難於供劇猥越是懼不敢煩陳略控危蹙之情仰干崇嚴之聽伏乞聖慈亟賜鐫改仍勘臣罪使朝綱肅而賤分安焉臣無任悚隕懇祝之至答曰省疏具悉卿其勿辭行公
정조 13년
正言金鎔疏曰伏以日月易邁俯仰之間緬服已除伏惟孝思廓然靡逮之痛益復如新區區不任下誠嗚呼痛矣丙午五九月之變尙忍言哉臣民之冤憤四載如一日而當問之宇偉醫媼自在勿論已露之往來根因私絶不覈窩窟盤據於卿相黨與充滿於朝廷粧出怪鬼之驥顯顯售顧瞻之凶計而今日明日當斷不斷昭如日星之慈敎無地可讀其可曰有國有臣乎蓋緣殿下之每事寬假不欲窮覈之致何莫非群臣不能積誠感回之故也歲月寢遠人心狃安義理晦塞隄防陵夷浸浸然至於不知有我貳極之讎其無幾矣兵曹判書尹塾不顧恩寵之自別政注之間全沒商量前後一二排望非但駭眼輿憤益激實非常情之所敢出于今幾日無一人駁正可乎臣謂兵曹判書尹塾亟施削黜之典知所警懼斷不可已也向者三司合啓之自發自停者雖出於荐被嚴敎實懼義分不善周旋之故而其爲壞損體例貽羞臺閣無復餘地不可以薄竄旋宥置而不論臣竊以爲施以刊削之典宜矣臣於前後過當辭敎一切還收之命實仰大聖人日月之更而竊有所耿耿憂愛者敢此附陳惟殿下留意焉夫君臣之分莫嚴於忠逆義理之別莫間於公私天下萬事無出理外也向日搢紳章甫之苦口力爭者殿下眞箇以爲可已而不可也殿下過於周遮不問事理之當否關係之輕重一向摧折而直將做去妥帖從今以往凡厥臣士惟以承順爲事擔却義理而徒竊寵利則書之史冊傳之後世後之視今以爲如何殿下亦將謂之如此方盡分義乎凡百取捨無出於公私輕重之別殿下試於淸燕之暇平心恕究擇其中而處焉上無過中之擧下伸事君之道矣且伏念臣之向來做錯非比尋常雖蒙聖度之包容曲加恕諒不以爲罪一除再除輒犯違傲乍遞旋授誤恩又及懲討方嚴不敢言私冒沒登筵隨參諸大夫之後而伊時堂箚臺章迭發交斥亦豈敢以一出爲晏然仍冒之計而不思所以自反而恧蹙也哉且臣偏母今年洽滿七旬癃衰已極貧病相仍奄奄床笫寧日恒少而臣之不肖又不能爲子職之所當爲則每念古人事親日短之語不覺流涕今當冬寒一倍添損所見懍綴以此情理尤何可束帶供職以曠晨夕之省視也玆申沐浴之義兼暴難冒之實略控短章仰瀆崇嚴伏乞聖慈俯垂體諒削臣職名以安私分千萬幸甚臣無任屛營祈懇之至以正言金鎔上疏傳于尹行任曰許多隱暎說話無非禁令條件金鎔亦有人心旣登伊筵筵中光景目覩而耳聞亦以更勿紛紜質言到今忽於疏中首尾似匡救而非匡救似侵斥而非侵斥等語無難摻入尤所駭愕者其中姓名露出者卽兵判而所臚列不過一二排望四字而繼之以輿憤益激非常情所敢出極意論斷至請削黜豈不萬萬無嚴乎昧爽以前之快許反汗之請雖出急於妥帖兼示出場之意而今日此人若不別盤嚴懲命令其孰信之金鎔爲先施以竄逐之典今日內先發配後草記此後此等之疏若以不關於本事禁令捧入則其爲推瀾助鬧其害當如何政院知悉莫敢再犯
정조 13년
兵曹判書尹塾疏曰伏以臣本以蔑學無文百無一似之蹤兼以門寒族鮮墻壁靡依濫登仕籍名塗榮銜初非夢想攸到伏蒙我聖明前後誤恩自丁酉以後八年之間趨致卿月之秩雖使有勳勞於王家而才具贍給者當之必致召災罹殃之憂況臣無分毫功效而濫陞躐級之人者乎平日畏縮若不容身惟恐人言之必來矣雖幸免章牘交攻而毁舌讒口灌耳不堪聞臣愈懼愈蹙惟願速歸而息鬧矣果遭式月慘慼人亦憐而姑息仍以居留舊京三年之間應供之惟正臣亦不辭而其他營門將至莫可收拾之弊臣實晝夜焦心頭鬚盡白一從民願限以八年區別措置事旣垂成而未及登徹仍爲在京遞職遂爲戲事者構陷見罷從玆以後畏人之心轉深從仕之意益灰矣至于今年八月千萬夢想之外特超二資晉之崇政不及五六日又畀本兵重任曾未幾何爲臣之名在都監荐陞一資臣非但五內失守驚惶震蹙呈露外面以中心思諒則無一毫效勞之功而膺三資特超之恩且以中權之任亦非孑立無依之人所可匪據非不知以死乞免甘受郵罰而惟以大禮在前控疏無地便同若固有而隨行及夫利成之後呈疏請遞又未遂願仍以別試射觀武才之連日設行未敢更疏未免以初四日禮畢之後爲限而處睢盱之場鋒鏑之中雖一兩日之間有如三秋之久矣果然臺論峻發以臣檢擬趙圭鎭於摠管事請臣譴削臣警惶悚蹙不知攸措第臣以平昔行誼若見孚於人則豈招意外之論斥而性本迂僻姿又朴陋公故之外雖筇屐之行未嘗往來於隣家相與追從者不過老士窮儒世間矯激之論公共之憤實所聾瞽往在果川陪從經宿時摠管有窠無論文武皆有所掌故不得已以圭鎭擬望噫趙家一門俊偉兄弟之與臣爲仇敵卽通朝之所共知雖他趙氏亦無雅分至於圭鎭平生素昧之人有何顔面而注擬所謂圭鎭自遭罹以後屢經藩任捕將中軍摠管之任雖或出於中批而其時在下之人一不繳還而到今獨驅臣於罪案者抑何心腸臣之檢擬圭鎭若在於今番事出之後則其所論斥難免自作而乃以從前屢次擬除中帖出臣一人必欲甘心其將漸入佳境歸臣於護逆之科乎臣之自來一心但知有國不知其他之狀聖明在上臣何必呶呶費說乎且伏聞近日一二好議者以圭鎭注擬詬辱臣於稠坐中不有餘地是亦臣難冒之一端也至於金鎔者不過鄕曲蠢愚之徒旣是目不知丁則製疏而指使者未知其誰何以其心亦不良矣其原疏雖未及見而傳說播聞陰中之計暗鏖之機旣已媒孽則仁天雖欲曲庇臣保全臣亦無奈何矣伏乞天地父母非但鐫臣本職特許臣放還田里以卒生成之澤無觸駭駴之機千萬伏祝臣無任涕泣祈懇之至答曰省疏具悉非不知禮使之義任他敲撼是豈視卿別異特加甄拔之意乎卿其勿辭斯速承膺
정조 13년
己酉十一月初二日辰時上御熙政堂藥房入診抄啓文臣親試入侍時藥房都提調金鍾秀提調徐有隣右承旨申耆記事官徐有聞記注官白慶楷金健修左副承旨洪仁浩右副承旨李晩秀假注書趙台榮醫官徐命緯金光國李春敷卞觀海以次進伏訖鍾秀進前奏曰連日勞動之餘聖體若何上曰一樣矣鍾秀曰王大妃殿氣候若何上曰外氣之候尙未復常矣鍾秀曰惠慶宮氣候若何上曰一樣矣鍾秀曰榮衛多損湯劑久停臣等憂慮之忱益無仰達今日則使醫官入診議定湯劑宜矣上曰王大妃殿湯劑尙不進御予何可服藥乎數日以來王大妃殿嘔氣頗緊是甚焦悶矣鍾秀曰此是氣虛之候矣上曰問于醫官可也命緯等曰似是痰候而亦因胃氣不足之致今以外氣雖難用蔘劑而亦不可不進用蔘劑矣上曰議定合當之劑可也命緯等書進方文有隣讀奏訖上曰王大妃殿進御加味蔘橘茶前方中去賓榔人蔘加一錢十貼製入出榻敎引儀唱抄啓文臣試官以下入就位行四拜禮檢校提學吳載純直提學金憙檢校直閣鄭東浚鄭大容尹行任率文臣金祖淳等入就位行拜禮以次進伏訖命憙書賦題仍命懸題訖上曰抄啓文臣去七月朔親試明日爲之出榻敎鍾秀曰近來處分傳敎一竝還收事命下之後自政院列書啓下時諸臣遞差傳敎前後下者事當一體書入而以輕罪之故不爲書入者事面不然前後諸臣遞差傳敎亦爲追後書入以爲一體擧行之地何如上曰依爲之出擧條鍾秀曰傳敎還收中沈興永島配傳敎當同入而伊日承宣之議不無異同故臣亦未敢許入矣大抵興永之痛加摧折果是全保世臣之聖德事臣不勝欽仰而在前人或有論斥大臣初無絶島竄配之事今若竄配傳敎仍爲還收更下處分則未知如何而論以事面亦似同入於還收中故敢此仰達矣上曰在前李亨逵尹蓍東論斥重臣皆至島竄矣鍾秀曰臣所見重臣疏本則劃送他都事旣無前例而以姻婭之嫌有此換送云興永之如是論斥殆近偏黨事雖痛駭重臣今旣落空則興永島配亦爲還收更賜處分恐似無妨矣上曰卿言雖如此重臣方欲勉出是豈不難便耶欲除閑司漫局而姑無見窠矣鍾秀曰惠堂二窠方有闕欲爲差下矣上曰在外工曹判書許遞前望單子入之待下批牌招察任出榻敎上曰工曹判書以鄭民始頒布牌去來催促賤臣承命出傳上曰沈興永事從當商量下敎矣鍾秀曰今此大同之論輒以不忍聞之敎鉗制臣等臣不敢仰煩而至於秋曹諸囚竝卽究問査得情節宜矣上曰今若盤問某邊之說必當復起且無識常漢何可盡問耶鍾秀曰今若置而不問則非但出場無期虛實有無亦難覈出一問而如得凶慘情節決不可仍置如有一分可恕之端雖至放送未爲不可矣上曰姑爲囚置以俟日久而放送可也鍾秀曰至於此囚決難遽然放釋一番究覈斷不可已也上曰刑判若爲入侍當有下敎而觀武才後豈無商量之道乎鍾秀曰趙圭鎭事旣有傳敎下者而至於兩件擧行事傳旨尙未下此不可尙今遲滯者矣上曰趙圭鎭事豈不冤枉之冤枉乎特其以趙爲姓故勘斷至於如此若有眞箇罪犯予豈惜一圭鎭乎當初則與李漢昌同覈今番則與任嵂偕往若論其罪二人亦當同罪而今此罪案獨歸圭鎭是豈成說乎至於撲殺云云設有眞箇撲殺之心兩捕將與同究覈則渠安得用意乎且入處依幕云云渠非獨處之事則亦不可獨歸罪於圭鎭今此云云皆是偏黨之事矣大抵時偉可殺者也以其時偉之故人言尙今如此豈不痛駭乎鍾秀曰聖敎俱爲至當矣圭鎭設有凶計欲爲撲殺按覈捕將旣非渠一人則安敢用意乎至於時偉以此以彼決不可尙今貸死矣上曰連愛卽七十癃病之女而不過數次刑訊旋卽致斃伊時若無刑訊之事安知不以不施刑杖把作罪案乎鍾秀曰聖敎亦爲至當矣上曰趙時俊則予尙今未忘矣有是弟而晏然在家雖欠刑政意有在焉向日臺啓之特允出於究竟之意而今此傳旨之不下亦意有在故耳至於李謙彬事何足深誅乎前以裕昆錄事以至島配而向來事未免反是是甚駭怪矣鍾秀曰時俊則雖與其弟之奰屭少異其無忌憚則已無可言謙彬則罪犯與鳳徵少無異同故只請定配蓋有以也至於時偉則當時行事無非凶悖而威福殺活知在渠手鉗禦一世略無所忌此其罪已難免誅殛矣上曰時偉罪惡前者下敎非止一再而不但國言之喧騰予亦有執跡之事以此以彼不可暫貸者用法時偉然後圭鎭可以拔擢圭鎭拔擢然後偉罪益當盡露圭鎭擢用烏可已也鍾秀曰歲月已久國讎未報八域悲冤去而益切今於治逆之道勉從臣等之請是所望也上曰予亦豈無思量之道乎鍾秀曰宋翼魯事欲以竄逐仰請而臺啓旣發故不得仰奏矣上曰雖有臺啓竄逐則非王府擧行何拘於臺啓乎諸房承旨分付京兆使卽逐黜於部字內可也仁浩曰以口傳下敎分付乎上曰唯鍾秀曰兵符之尙在臣身今至三十日矣一日在身則臣有一日之懼二日在身則臣有二日之懼特推體諒之恩亟賜遞解之音是所望也上曰從當許副矣上曰卿等姑先退去待捧券詣賓廳考試可也鍾秀曰捕廳重地不容暫時瘝曠捕盜大將李昌運之老病難責以職事已有年所而適因乏人之時除拜已及三朔凡事末由照管捕廳事誠可悶捕盜大將李昌運今姑許遞何如上曰依爲之出擧條命書傳敎曰明日詣春塘臺大次後當待再明曉頭懸題設場而多士入場之後片箭試所殊涉難便明日殿座後先試片箭只柳葉箭一技應試於正日事分付耆曰昨有政命而吏判尙不擧行事體所在誠極未安吏曹判書金履素推考何如命書榻敎曰吏曹判書金履素從重推考參判前望單子入之待下批竝卽牌招開政命鍾秀等先退命書傳敎曰聞昨日筵敎身豈自有今日違牌果何意義然特除欲作節拍一遞亦合禮使行工曹判書鄭民始今姑許遞別雲劍受點令該曹口傳付軍職使之入參命退承史以次退出
정조 13년
己酉十一月初二日午時上御重熙堂同副承旨入侍時同副承旨尹行任記事官徐有聞記注官白慶楷金健修以次進伏訖上曰仲朔大祭祭報府持入可也賤臣承命出持入上曰大祝兼祝史皆以三司散銜差定獻官則武而亞將蔭而堂上以上塡差外此諸執事或以參下文臣或以營門哨官從便差定事分付可也賤臣承命出傳上曰各司官員中不赴科場而得免差祭者皆令進參於再明日賀班本司入直則以假官爲之事分付賤臣承命出傳上曰顯隆園程途稍遠祭監監察勿爲定送事分付賤臣承命出傳上曰王大妃殿進御加味蔘橘茶前方中去檳榔人蔘加一錢十貼製入出榻敎命讀公事書判付訖命退承史以次退出
정조 13년
己酉十一月初二日申時上御重熙堂坐直承旨入侍時同副承旨尹行任假注書趙台榮記注官金健修記事官金祖淳以次進伏訖上命書正言金鎔疏批訖命書傳敎曰兵曹判書牌招察任上曰兵曹判書牌去來各別催促賤臣承命出傳上曰三司前望單子入之待下批牌招以爲侍臣備員進參之地出榻敎命退承史以次退出
정조 13년
己酉十一月初二日初更上御重熙堂坐直承旨入侍時右副承旨李晩秀假注書趙台榮記注官白慶楷記事官金祖淳以次進伏訖上命書傳敎曰崇品正卿所被人言旣若此見職亦異於漫任其在禮使之道宜令一伸行兵曹判書尹塾今姑許遞又命書傳敎曰陞資之初已有注意筵敎亦已及之伊後通擬一不擧論何靳中批行副司直金尙集兵曹判書除授牌招傳授命召又命書傳敎曰明日試望當擬入卿宰侍從堂上堂下罷削人員竝敍用仍令該曹口傳付軍職命退承史以次退出
정조 13년
行都承旨金載瓚別入直左承旨申耆別入直右承旨洪仁浩坐直左副承旨李益運別入直右副承旨李晩秀別入直同副承旨尹行任坐直注書徐有聞仕一員未差假注書趙台榮仕直事變假注書鄭馦仕
정조 13년
金載瓚啓曰明日再明日殿座相値初五日景慕宮冬享大祭齋戒相値視事頉稟之意敢啓傳曰知道
정조 13년
金載瓚啓曰來十一日專經文臣殿講日次矣敢稟傳曰來月更稟
정조 13년
申耆啓曰來十八日專經武臣殿講日次而別試射相値頉稟之意敢啓傳曰以試射來月更稟
정조 13년
申耆以都摠府言啓曰今日入直內三廳武兼禁軍及軍兵等當爲中日習射而春塘臺殿座相値不得爲之之意敢啓傳曰知道
정조 13년
金載瓚啓曰抄啓文臣親試明日爲之事命下矣處所以何處爲之乎敢稟傳曰殿座處所同爲設行
정조 13년
事變假注書望韓翼鎭差祭代以鄭馦爲事變假注書
정조 13년
有政吏批判書未差參判金光默進參議未差左副承旨李益運進啓曰判書參議未差小臣獨政未安何以爲之敢稟傳曰仍爲之以金履素爲戶曹判書宋銓爲司諫李祉永爲掌令韓德厚爲持平李普天爲獻納申光祐爲正言李冕膺爲修撰柳文養爲修撰李貞運爲副修撰吳載純爲工曹判書鄭好仁爲判尹蔡弘履爲兵曹參判金履素爲判義禁南玄老爲知義禁申光履爲同義禁鄭東保爲刑曹佐郞吳在文爲掌樂僉正姜世揆爲顯陵令完城君單李義行訓鍊都監提調禁衛提調御營提調單金尙集
정조 13년
兵批判書金尙集進參判蔡弘履未肅拜參議李夔病參知李師濂入直左承旨申耆進副護軍許晊李運彬洪彦喆副司直李文源李聖圭申益彬趙尙鎭洪秉纘具㢞申光履柳誼蔡弘履朴天行韓晩裕金履正南鶴聞李家煥尹㬦李祖承洪文泳朴天衡丁範祖李勉兢尹長烈曺允大李書九金履成李命勳宋祥濂申馥朴猷煥韓興裕崔烜鄭福煥副司果李顯道李晴尹羽烈李羲觀張錫胤朴奎淳副司勇尹善膺
정조 13년
以執義李思祚副校理徐配修牌不進罷職傳旨傳于洪仁浩曰只推更爲牌招
정조 13년
兵曹口傳政事副司直徐有隣副護軍李明運洪和輔副司直邊得讓嚴思晩崔光璧鄭存中吳大益洪聖淵申尙權李敬一
정조 13년
吏曹口傳政事以朴鎤爲驪州牧使
정조 13년
兵曹口傳政事以林蓍喆朴宗岳金夢華兪彦鉉爲副摠管
정조 13년
申耆以都摠府言啓曰新除授副摠管朴宗岳時無職名令該曹口傳付軍職以爲侍衛之地何如傳曰允
정조 13년
兵曹口傳政事副司直朴宗岳
정조 13년
申耆以都摠管言啓曰明日春塘臺親臨殿試時寶劍侍衛不可不備員而都摠管崔東岳差毓祥宮獻官副摠管白東俊差獻陵獻官李漢泰差懿陵獻官朴宗岳差弘陵獻官都摠管尹塾副摠管兪彦鉉身病猝重寶劍侍衛將不得備員合有變通之道令政院急速稟旨令該曹口傳差出以爲備員侍衛之地何如傳曰竝許遞前望單子入之待下批牌招察任
정조 13년
摠管前望單子入之副摠管崔光璧具㢞申光履申益彬金相玉李命俊落點
정조 13년
兵曹口傳政事副司果申獻朝
정조 13년
大司成前望單子入之徐鼎修落點
정조 13년
兵曹口傳政事京畿水使單鄭民始
정조 13년
吏批再政以吳載純爲吏曹判書
정조 13년
申耆以訓鍊都監言啓曰今十一月初四日親臨春塘臺文武科殿試時廣智營軍四十名依下敎除標信除出哨官方處義率領設布帳外環衛弘化門軍八十名除出二十名銅龍門排立儒生失途雜人攔入各別檢察弘化門宣仁門通化門各軍二十名將校一人式率領排立金虎門軍五十名除出靑陽門春雲門明光門通德門分把雜人一竝嚴禁事畢後各還直所而廣智營除留軍十名當夜宮墻外巡邏無以分排依例以北營軍餉色軍推移行巡之意敢啓傳曰知道
정조 13년
申耆以禁衛營言啓曰今十一月初四日春塘臺親臨文武科殿試時依兵曹節目西營入直鄕軍四十名新營入直鄕軍三十七名內各除營直十名元入直將官率領仍直其餘軍兵及出番鄕軍二哨千摠金益彬把摠曺夏彬哨官李再復沈禹相丁運泰率領布帳外嚴飭排立而事畢後各還直所西營入直軍依下敎除標信擧行當夜宮墻外巡邏以除留軍十名勢難分排出番鄕軍二十名添入使之警巡之意敢啓傳曰知道
정조 13년
申耆以御營廳言啓曰今十一月初四日春塘臺親臨觀武才殿試時依兵曹啓下節目東營入直軍六十一名集春營入直軍五十名新營入直軍一哨內各留十名出番鄕軍二哨竝除出領軍千摠柳鎭茂入直把摠兪漢忠哨官申在寬崔祐梁出番哨官趙學枋金光潤率領設布帳外環衛排立新營入直軍依例除標信出用東營集春營入直軍依下敎除標信擧行事畢後各還本處入直當夜宮墻外巡邏以除留十名軍勢難分排出番鄕軍各十名添入而東營哨官李命源集春營哨官丁昌百率領代直使之警巡之意敢啓傳曰知道
정조 13년
申耆以守禦廳言啓曰本廳中軍任嵂身病猝重勢難察任今姑改差何如傳曰允
정조 13년
洪仁浩以義禁府言啓曰明日親臨春塘臺觀武才對擧儒生庭試時本府都事皆爲赴擧武都事洪格方在拿囚中當直本府入直都事公事回公都事靑陽門禁亂都事無以推移假都事四員令該曹各別擇差以爲分排之地何如傳曰允
정조 13년
洪仁浩以義禁府言啓曰前正言金鎔爲先施以竄逐之典今日內先發配後草記事命下矣金鎔全羅道鎭安縣定配而以傳敎內辭意具罪目卽爲發遣府羅將押送配所之意敢啓傳曰知道
정조 13년
洪仁浩以義禁府言啓曰驪州前牧使權以綱拿處事傳旨啓下矣權以綱時在任所云依例發遣府書吏拿來何如傳曰待待命拿囚
정조 13년
判府事徐命善箚曰伏以臣於昨夕備郞來宣下敎有時原任大臣明日入侍之命臣誠切瞻覲義當竭蹶卽以進詣之意言送矣忽於夜中吐瀉猝發頃刻之間忍住不得雜試消滯之劑尙未止歇達曙叫苦若將澌盡不但衰氣之無以自力而已以此醜穢之症登筵非所可論旣集之徒隷不免縱還敢以實狀倩人構箚仰瀆崇嚴伏乞亟降威罰重勘臣違傲之罪以警具僚以安私心不勝幸甚取進止答曰省箚具悉卿懇未參何妨卿其勿辭安心善攝仍傳曰此批答遣史官傳諭
정조 13년
行都承旨金載瓚坐左承旨申耆坐直右承旨洪仁浩坐左副承旨李益運坐右副承旨李晩秀坐同副承旨尹行任坐直注書徐有聞仕一員未差假注書趙台榮仕直事變假注書鄭馦仕
정조 13년
金載瓚啓曰明日冬至望闕禮依例爲之之意敢啓傳曰知道
정조 13년
申耆啓曰右邊捕盜大將申大謙以永陵獻官受香出去矣命召及大將牌傳令牌來請還納何以爲之敢稟傳曰仍佩往來
정조 13년
申耆啓曰右邊捕盜大將申大謙命召及大將牌傳令牌仍佩往來事命下矣在前如此之時有他邊大將兼察之例今番則何以爲之乎敢稟傳曰依例爲之
정조 13년
傳于金載瓚曰明日頒賞後當行大輪次試官服色則頒賞進參人外皆以黑團領爲之事分付
정조 13년
傳于尹行任曰舊嶺伯明日來待
정조 13년
傳于洪仁浩曰中官金允謙崔鳳佐拿處
정조 13년
有政吏批判書未差參判未差參議曺允大進左副承旨李益運進啓曰判書參判俱未差小臣獨政未安何以爲之敢稟傳曰只出緊任以朴基正爲校理典籍單趙得永司䆃主簿單閔宗爀大司憲金文淳今加正憲加資事承傳安春君單西淸君單煋廣陵君單烻同成均鄭民始司䆃提調司宰提調單鄭民始
정조 13년
兵批判書金尙集進參判未差參議李夔病參知李師濂入直進右副承旨李晩秀進以李潤禧徐有秉爲宣傳官訓鍊主簿單李晉秀京畿水使南憲喆仍任事承傳馬島萬戶單權道性除授事承傳副司直鄭民始訓鍊都監把摠鄭㵙內禁衛李得陽曺允獻以上今加折衝加資事承傳
정조 13년
金載瓚啓曰明日親臨大輪次時應參諸臣竝待開門牌招何如傳曰允
정조 13년
申耆以兵曹言啓曰依下敎侍衛禁軍及武藝別監內吹兼內吹近仗軍士等處設粥以饋之意敢啓傳曰知道
정조 13년
申耆以訓鍊都監言啓曰依下敎御前前排挾輦軍兼內吹及排立軍等處設粥分饋之意敢啓傳曰知道
정조 13년
申耆以禁衛營言啓曰依下敎中哨官李再復決棍十五度後汰去以哨官李弼邦代領率嚴飭排立之意敢啓傳曰知道汰去分揀
정조 13년
申耆以禁衛營言啓曰依下敎兼內吹槍劍軍及布帳外排立軍兵等處設粥分饋之意敢啓傳曰知道
정조 13년
申耆以禁衛營言啓曰依傳敎哨官李再復汰去分揀之意敢啓傳曰知道
정조 13년
申耆以御營廳言啓曰依下敎兼內吹及環衛軍兵等處設粥分饋之意敢啓傳曰知道
정조 13년
尹行任以義禁府言啓曰明日九日製時本府都事皆爲赴擧武都事洪格方在拿囚中當直本府入直都事公事回公都事靑陽門禁亂都事無以推移假都事四員令該曹各別擇差以爲分排之地何如傳曰允
정조 13년
己酉十一月初四日酉時上御重熙堂同副承旨入侍時同副承旨尹行任記事官徐有聞記注官金鳳顯記事官金祖淳以次進伏訖上命書傳敎曰昨筵已有酬酢沈興永放送則當有進身之路云此非難事然則何必外補喬桐水使鄭民始仍任內職大輪次在明仍卽牌招察任前水使亦令仍任沈興永放送上曰徐鼎修李儒敬鄭東浚金履正南鶴聞李書九鄭大容李夔假承旨差下出榻敎命退承史以次退出
정조 13년
行都承旨金載瓚坐左承旨申耆坐右承旨洪仁浩坐直左副承旨李益運坐右副承旨李晩秀坐直同副承旨尹行任坐注書徐有聞仕一員未差假注書趙台榮仕直事變假注書鄭馦仕
정조 13년
大殿王大妃殿惠慶宮中宮殿內閣政院玉堂朝廷二品以上六曹堂上兩司長官冬至單子問安答曰知道
정조 13년
申耆啓曰備邊司郞廳來言今日賓廳日次而冬至問安相値不得來會云矣敢啓傳曰知道
정조 13년
傳于李益運曰傳香承旨馳詣景慕宮奉審摘奸以來
정조 13년
吏曹口傳政事以洪檍爲同春秋
정조 13년
吏曹參判前望單子入之趙鼎鎭落點
정조 13년
禮曹參判前望單子入之申益彬落點
정조 13년
中學敎授前望單子入之朴宗來落點
정조 13년
兵曹口傳政事副司直單李秉鼎
정조 13년
傳于李晩秀曰入格儒生明日來待
정조 13년
李益運以禮曹言啓曰今此冬至陳賀諸道所封箋文中楊州牧使李儒敬鐵原府使李潤謙以應封官兼別軍職故各爲封箋楚山府使徐英輔碧潼郡守鄭學畊雖非應對官亦以別軍職封箋矣一體看審捧入之意敢啓傳曰知道
정조 13년
李益運以禮曹言啓曰今此冬至諸道方物中黃海水營所封方物結弓獐皮五張依例上來而前水使李格方在待命中新水使尹範行未及到任不得修啓膳狀本營中軍具由論報本曹矣中軍代封旣有前例一體看品捧入之意敢啓傳曰知道
정조 13년
申耆以兵曹言啓曰臣與都監堂上鄭昌順都廳李益運兪漢謨眼同都監員役忠贊衛工匠市民等柳葉箭鳥銃入格人依別單判下弓箭箭竹木布分等施賞之意敢啓傳曰知道
정조 13년
申耆以兵曹言啓曰扈輦隊日傘奉持別軍職廳員役各色掌掌樂院樂工排設房軍士義禁府羅將車夫捕盜廳軍士等鳥銃入格人依別單判下木布分等施賞之意敢啓傳曰知道
정조 13년
申耆以司僕寺一二提調意啓曰今此訓鍊院觀武才殿試敎是時柳葉箭入格邊一中本寺書吏金重良令本寺木布一疋賜給後草記事命下矣依別單判下木布各一疋頒賞之意敢啓傳曰知道
정조 13년
申耆以司僕寺一二提調意啓曰今此觀武才別試射時入格員役自本寺施賞草記事命下矣訓鍊院觀武才先試時鳥銃入格諸員徐仁郁邊二中木布各一疋外寺巨達尹宗三諸員李興芳金大成貫一中各木一疋訓鍊院分所別試射時鳥銃入格內寺理馬朴得才養馬金聖福外寺巨達金云岳諸員朴太欽李得孫邊一中各木一疋依別單判下施賞之意敢啓傳曰知道
정조 13년
申耆以訓鍊都監言啓曰觀武才殿試時本局車夫鳥銃貫一中邊一中一名邊二中二名各木綿四疋貫一中二名各木綿三疋邊一中七名各木綿二疋依啓下單子施賞之意敢啓傳曰知道
정조 13년
申耆以禁衛營言啓曰今十一月初五日春塘臺親臨頒賞及九日製大輪次時依兵曹節目西營入直鄕軍四十名新營入直鄕軍三十七名內各除營直十名元入直將官率領仍直其餘軍兵及出番鄕軍二哨千摠金益彬把摠曺夏彬哨官洪聖禧丁運泰沈禹相率領布帳外嚴飭排立而事畢後各還直所西營入直軍則待標信擧行之意敢啓傳曰知道
정조 13년
申耆以御營廳言啓曰今十一月初五日春塘臺親臨九日製大輪次試取時依兵曹啓下節目東營入直軍六十一名集春營入直軍五十名新營入直軍一哨內各留十名出番鄕軍二哨竝除出入直千摠李普漢把摠兪漢忠哨官丁昌百趙學枋出番哨官金光潤申在寬率領設布帳外環衛排立而新營入直軍依例除標信出用東營集春營入直軍待標信擧行事畢後還入直間集春營哨官崔佑梁東營哨官李命源代直之意敢啓傳曰知道
정조 13년
申耆以禁衛營言啓曰今番觀武才殿試時本營車夫鳥銃入格單子判付內以禁營所在木布頒賞日自外施賞後草記事命下矣邊二中二名各木四疋貫一中一名木三疋邊一中一名木二疋依啓下單子今日施賞之意敢啓傳曰知道
정조 13년
申耆以御營廳言啓曰本廳車夫鳥銃入格單子判付內以御營廳所在木布頒賞日自外施賞後草記事命下矣依判下貫一中金儉澄木三疋邊一中金德彬等四名各木二疋分等施賞之意敢啓傳曰知道
정조 13년
己酉十一月初五日辰時上御春塘臺親臨觀武才施賞大輪次儒生試取入侍時行都承旨金載瓚左承旨申耆右承旨洪仁浩左副承旨李益運右副承旨李晩秀同副承旨尹行任記事官徐有聞假注書趙台榮記注官金健修金鳳顯檢校直閣鄭東浚待敎金祖淳以次侍立上具戎服乘輿出協陽門由建陽門入靑陽門詣春塘臺降輿陞座敎敎載瓚曰卿等持此觀武才別試射賞格單子分詣各陣上頒賞而右承旨及假承旨李書九與宣傳官權琇趙華錫進去龍虎營假承旨徐鼎修鄭東浚與宣傳官趙恩錫徐有秉進去壯勇營左承旨及假承旨李儒敬與宣傳官李商一趙雲行進去訓鍊都監左副承旨及假承旨鄭大容與宣傳官鄭周誠柳相亮進去禁衛營假承旨金履正李夔與宣傳官白東遠閔亨默進去御營廳都承旨與宣傳官趙㞳進去摠戎廳假承旨南鶴聞與宣傳官洪栒進去守禦廳詳細頒給宗宰及兵曹雜色軍賞格右副承旨及同副承旨頒給於帳前可也耆曰大輪次應參人中或有病故不得入來矣上曰懸頉春秋館堂上學敎授及差祭禮曹參判許遞與吏曹參判未差之代前望單子入之待下批牌招先入侍後謝恩出榻敎載瓚等退詣各陣頒賞還入進伏上曰待軍兵出去儒生使之卽爲入場儒生入場訖通禮唱試官以下入就位行四拜禮右議政金鍾秀左參贊金華鎭右參贊趙瑍吏曹參議曺允大戶曹參判申思運禮曹判書鄭昌順參判申益彬參議孟至大兵曹判書金尙集參判蔡弘履參議李夔參知李師濂刑曹判書沈頤之參判柳戇參議鄭大容工曹判書吳載純參議姜彝正直提學金載瓚同春秋洪檍弘文提學徐有隣中學敎授朴宗來東學敎授李羲觀西學敎授金熙朝南學敎授徐榮輔行大司成徐鼎修待敎金祖淳副校理徐配修入就位行四拜禮以次進伏訖鍾秀進前奏曰日寒甚緊連日勞動聖體若何上曰一樣矣命有隣書表題命尙集書賦題仍命懸題訖上曰試官及試所承旨留在待捧券來詣閤外可也上乘輿出靑陽門由建陽門入協陽門還內諸臣退出
정조 13년
己酉十一月初五日申時上御熙政堂科次入侍時右副承旨李晩秀假注書趙台榮記注官白慶楷金鳳顯右議政金鍾秀左參贊金華鎭右參贊趙瑍吏曹參議曺允大戶曹參判申思運禮曹參判申益彬參議孟至大兵曹判書金尙集參判蔡弘履參議李夔參知李師濂刑曹判書沈頤之參判柳戇參議鄭大容工曹判書吳載純參議姜彝正同春秋洪檍直提學金載瓚弘文提學徐有隣大司成徐鼎修中學敎授朴宗來東學敎授李羲觀西學敎授金熙朝南學敎授徐榮輔待敎金祖淳副校理徐配修以次進伏訖上命鍾秀等分考上曰今日欲取多數卿等預先知悉鍾秀等分考訖鍾秀曰表之一天文雖稍優以一天居魁似涉如何何以爲之乎上曰或有一天居魁之例而卿言旣如此依卿所見爲之可也鍾秀曰一天則當置第二矣上曰唯鍾秀以三下李東明等以次出榜訖命書傳敎曰九日製追試大輪次試取表居首進士李東明賦居首生員金熙成竝直赴殿試表之次生員睦黃中賦之次幼學閔祖榮竝直赴會試表之次幼學徐光輔賦之次幼學宋欽書進士兪豐柱幼學鄭東說生員李延泰各給二分表次上幼學李志淵沈鎜金近淳進士申在陽賦次上吳致權蔡弘一李賢謙幼學金命璋許晙任受白尹致衡各紙二卷筆三枝墨二笏賜給上敎檍曰卿自嶺伯遞來今玆始見而適値紛擾後日入侍可也命試官以下先退晩秀曰新除授吏曹判書吳載純旣在闕中不爲肅謝直爲出去揆以事體誠甚未安推考何如上曰依爲之待明朝牌招仍令開政可也出擧條命退承史以次退出
정조 13년
行都承旨蔡弘履未肅拜左承旨申耆坐右承旨李益運坐左副承旨李晩秀坐直右副承旨尹行任坐直同副承旨徐邁修未肅拜注書徐有聞病一員未差假注書洪樂游仕鄭文始仕直事變假注書鄭彦仁仕
정조 13년
藥房都提調臣金鍾秀提調臣徐有隣行都承旨臣金載瓚啓曰三日帳殿勞動過多伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道
정조 13년
申耆以都摠府言啓曰今日入直內三廳武兼禁軍及軍兵等中日習射請出標信答曰知道
정조 13년
李晩秀啓曰明日常參經筵取稟傳曰停
정조 13년
申耆啓曰同副承旨尹行任今日不爲仕進卽爲牌招何如傳曰允
정조 13년
李益運啓曰吏曹判書吳載純牌招開政事命下矣參判趙鼎鎭參議曺允大一體牌招何如傳曰允
정조 13년
申耆啓曰假注書趙台榮事變假注書鄭馦身病猝重勢難察任今姑改差何如傳曰允
정조 13년
傳于尹行任曰入格儒生入侍
정조 13년
注書徐有聞病代以洪樂游爲假注書
정조 13년
趙台榮改差代以鄭文始爲假注書